《龙井纪游》
清代·杨汝谐

廿年梦想风篁岭，兹游方遂平生期。短筇扶我入深谷，龙泓水生山腰池。

寻源直到碧厓顶，水帘十丈无人知。苔衣藓发翠欲滴，奔腾下注千顷陂。

湖不可淫江不屈，比之有道非阿私。坐令辨才息行脚，况复二老多题诗。

其中产茶甲众岭，明前雨后分枪旗。一碗乍辨色香味，泠然始信清心脾。

我乡宗伯剧好事，劖碑要并秦米垂。蚀余漶漫不可识，但觉古意饶幽姿。

层梯曲折俯绝巘，湖光一罅闲中窥。山云变幻翳林木，野花红白纷交披。

丛篁鸟拂新粉堕，落日渐与西峰离。徘徊窃恐山灵笑，登顿已足忘其疲。

还须直诣远公宿，坐迟新月悬蛾眉。

作者简介：江苏华亭人，字端揆，号柳汀，又号退谷。官经历。善书，工画，诗善写情。与雷国楫等为友。有《崇雅堂诗钞》。